L-Italja qed tieħu passi kbar lejn in-normalità wara li rreġistrat tnaqqis kontinwu fl-ammonti tal-infezzjonijiet bil-Covid. Dan meta t-Taljani mhumiex obbligati aktar li jilbsu l-maskri fuq barra, bin-night-clubs qed jerġgħu jiftħu f'dan il-pajjiż. Sadanittant, għadhom effettivi r-regoli biex in-nies jilbsu l-maskri fil-postijiet pubbliċi magħluqin u anki fiz-zoni fuq barra fejn ikun hemm il-folol. Fl-istess ħin, l-awtoritajiet qalu wkoll li n-nightclubs qed jitħallew idaħħlu sa 50 fil-mija biss tal-kapaċità li jifilħu għaliha Is-Sottosegretarju ta-Saħħa Andrea Costa, madankollu, qal li r-restrizzjonijiet għall-Covid-19 se jkomplu jonqsu matul ix-xahar id-dieħel u bħala parti mill-proċess gradwali lejn ħajja normali. Costa, fl-istess ħin, ma jaħsibx li fl-Italja għandu jkun estiż l-istat tal-emerġenza dwar il-Covid li għandu jiskadi fl-aħħar ta' Marzu. Il-Ministru qed jistenna wkoll li s-stadiums tal-futbol fl-Italja jkunu jistgħu jdaħħlu 'il-massimu tal-partitarji' li jistgħu jżommu sal-aħħar tal-istaġun. Dan wara li l-Gvern Taljan żied il-limiti tal-partitarji f'dawn is-stadiums minn 50 għal 75 fil-mija.